НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/211-15

14. мај 2015. године

Б е о г р а д

**З А П И С Н И К**

**41. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 14. МАЈА 2015. ГОДИНЕ**

Седница је почела у 12,00 часова.

 Седници Одбора је председавао Петар Петровић, председник Одбора.

 Седници су присуствовали чланови Одбора: Биљана Илић Стошић, Биљана Савовић, Мирјана Андрић, Александар Мартиновић, Олгица Батић, Драган Пауновић, Милетић Михајловић, Неђо Јовановић, Јован Марковић и Велинка Тошић.

 Седници нису присуствовали чланови Одбора: Живан Ђуришић, Владимир Ђукановић, Тања Томашевић Дамњановић, Мехо Омеровић, Ласло Варга, Балша Божовић, нити њихови заменици.

Седници су присуствовали: Татјана Бабић, директор, и Владан Јоксимовић, заменик директора Агенције за борбу против корупције, и Родољуб Шабић, повереник за информације од јавног значаја и заштиту података о личности, и Маринко Радић генерални секретар службе Повереника.

 На предлог председника Одбора утврђен је следећи

Д н е в н и р е д :

1. Разматрање Извештаја о раду Агенције за борбу против корупције за 2014. годину са Извештајем о спровођењу Националне стратегије за борбу против корупције у Републици Србији за период од 2013 до 2018. године и акциони план за њено спровођење (број 02-880/15, од 31. марта 2015. године);
2. Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину (број 02-861/15, од 30. марта 2015. године);
3. Р а з н о.

 Прву тачку дневног реда Одбор jе размотрао заједно са Одбором за финансије, републички буџет и контролу трошења јавних средстава, у складу са чланом 44. став 4. Пословника Народне скупштине.

**Прва тачка дневног реда:** **Разматрање Извештаја о раду Агенције за борбу против корупције за 2014. годину са Извештајем о спровођењу Националне стратегије за борбу против корупције у Републици Србији за период од 2013 до 2018. године и акциони план за њено спровођење**

Директор Агенције Татјана Бабић укратко је представила Извештај о раду Агенције и Извештај о спровођењу Националне стратегије и Акционог плана за њено спровођење, истичући најзначајнија питања: потребу да се унапреди законски оквир, према моделу закона који је Агенција послала свим народним посланицима и Министарству правде, јер су поједина законска решења постала препрека за рад Агенције; наставак сарадње са свим релевантним државним органима и организацијама цивилног друштва; повећан обим рада и активности Агенције у области сукоба интереса, контроле имовине, контроле финансирања политичких активности, представки и заштите узбуњивача. Истакла је да се буџетом опредељују средства која нису довољна за извршавање свих надлежности које Агенција има на основу закона и Националне стратегије за борбу против корупције, због којих су јој потребни додатни и људски и финансијски ресурси. Посебно је указала на део извештаја о спровођењу Стратегије и Акционог плана који упозоравају на неиспуњеност мера предвиђених Акционим планом, при чему посебно забрињава што Агенцији нису били доступни подаци великог броја одговорних субјеката о испуњености мера из Акционог плана.

У дискусији, након излагања Татјане Бабић, учествовали су Верољуб Арсић, Иван Јовановић, др Милорад Мијатовић, Момо Чолаковић и Ђорђе Милићевић, чланови Одбора за финансије, републички буџет и контролу трошења јавних средстава, и Петар Петровић, Мирјана Андрић и Неђо Јовановић, чланови Одбора за правосуђе, државну управу и локалну самоуправу.

Учесници у расправи су позитивно оценили рад Агенције у извештајном периоду и исказали јој пуну подршку у даљим активностима у борби против корупције. Истакнута је потреба доношења новог закона о Агенцији за борбу против корупције и наглашено да борба против корупције мора системски да се спроводи, као и да је од изузетне важности да се додатно унапреди сарадња Агенције са Народном скупштином, правосудним органима и тужилаштвом. Постављено је питање да ли Агенција има повратне информације у вези са иницијативом за измену Закона о Агенцији за борбу против корупције коју је поднела надлежном министарству; да ли је Пореска управа донела свој план интегритета; који су исходи кривичних пријава које је Агенција поднела против одређених субјеката; зашто у Извештају нису наведена имена субјеката против којих су покренути поступци; какву сарадњу Агенција има са тужилаштвом и др.

 Татјана Бабић одговорила је на постављена питања износећи: да је Агенција иницијативу за измену Закона о Агенцији за борбу против корупције поднела у августу 2013. године и да нема повратну информацију у вези са тим, јер не постоји обавеза да органи којима је Агенција упутила иницијативу по њој и поступају; да је Пореска управа донела свој план интегритета, али да велики број државних институција то још није учинио; да су у 2014. години донете једна пресуда кривичног и 101 пресуда прекршајног суда, да се на сајту Агенције квартално ажурирају подаци о кривичним пријавама које су поднете и да постоји табела која садржи све податке који могу интересовати јавност, укључујући и имена субјеката против којих су покренути поступци; да Агенција од тужилаштва квартално тражи повратне извештаје о покренутим поступцима и да у том смислу постоји добра сарадња.

 Мирјана Андрић, уз напомену да није упозната са иницијативом Агенције за измену Закона, указала је да и сама има примедаба на поједина решења Закона о Агенцији за борбу против корупције, посебно на члан 36. Закона, који сматра сувишним, јер решења овог члана непотребно оптерећују рад предузећа чији је власник функционер који се одрекао управљачких права.

Неђо Јовановић је указао да треба похвалити исцрпност извештаја који указују на то у којој је мери Агенција испунила законом предвиђену улогу и побољшала своју ефикасност. Указао је, такође, на извесно неразумевање положаја и улоге Агенције у вршењу надлежности и подсетио да, кад је у питању „сарадња“ Агенције и јавног тужилаштва, треба имати у виду да је надлежност Агенције да подноси тужилаштву кривичну пријаву, када су за то испуњени услови, а да је на тужилаштву, као самосталном органу, да у складу са законом ову пријаву процесуира. Такође је нагласио да Агенцији треба пружити и подршку и помоћ и да Закон о Агенцији за борбу против корупције што пре треба или изменити или донети нови и омогућити јој потребне нормативне услове за испуњење свих надлежности.

Петар Петровић, председник Одбора, оценио је да проблеме у пракси имају и они који Закон о Агенцији за борбу против корупције треба да примењују и они на које се Закон примењује и да предлог нових законских решења треба што пре да се нађе у скупштинској процедури.

На предлог председника Одбора прихваћено је да се предлози закључака поводом разматрања Извештаја о раду Агенције за борбу против корупције са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење, утврде на једној од наредних седница и потом доставе Народној скупштини на разматрање и усвајање.

**Друга тачка дневног реда:** **Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину**

Повереник Родољуб Шабић представио је Извештај указујући да је стање у две области за које је надлежан дијаметрално супротно.

У области заштите права на приступ информацијама од јавног значаја стање је у континуираном прогресивном процесу. Све је већи број захтева грађана, али се по њима и поступа у све већем проценту. У случајевима када се по захтевима не поступа, најчешће се не ради о одбијању да се по њима поступи, већ о „ћутању“органа управе. На стање у овој области могло би знатно да се утиче кад би се консеквентно примењивао принцип одговорности. Оценио је, притом, да би се број притужби знатно смањио када би по захтевима грађана органи поступали, и то у законском року.

Повереник је истакао, пре свега, проблем потпуног одсуства одговорности за неспровођење решења повереника, што траје већ неколико година, упркос његовим упозорењима и закључцима Народне скупштине, која је на то више пута указивала. За разлику од права повереника у неким другим земљама, који имају овлашћење да покрећу прекршајни поступак против прекршилаца права на приступ информацијама од јавног значаја, повереник према нашем закону нема то право, већ је за спровођење одлука повереника одговорно надлежно министарство. За последњих неколико година, међутим, није покренут ниједан прекршајни поступак еx officio због кршења права грађана и непоступање по решењима Повереника. Други проблем је питање принудног извршења решења Повереника, које није под контролом повереника, и извршавање новчаних казни које изриче повереник. Те се казне плаћају јавним новцем, али се често не спроводе принудно. Механизам изрицања казне подразумева и наплату казне, у поступку пред судом, међутим Основни суд у Београду огласио се ненадлежним за принудно извршење, када је требало да се спроведе принудно извршење због непоступања самог суда, а затим је и Касациони суд заузео став да тај суд није надлежан за принудно извршење одлуке повереника. Тако данас имамо стање у коме се пред судовима са три апелациона подручја одлуке повереника извршавају, и мимо одлуке Врховног касационог суда, али не и пред београдским судом, што је недопустиво.

Стање у области заштите података о личности Повереник је оценио као веома забрињавајуће и нагласио да ће стварати озбиљан проблем у процесу придруживања ЕУ, а још више, што је значајније, у остваривању уставног права грађана на заштиту података о личности. Нужно је процес имплементације европских стандарда учинити квалитетнијим и бржим, али се то још не препознаје. Стратегија о заштити података о личности донета је још 2010. године, али још увек није донет Акциони план за њено спровођење, који је требало донети у року од три месеца од дана доношења Закона. Озбиљан проблем у области заштите података о личности је неспровођење Закона, јер нису донети подзаконски прописи за то, а решења, која су пуна су празнина, у међувремену су већ превазиђена, због чега би требало донети нови закон.

Повереник је и овде указао на питање потпуног изостанка одговорности у случајевима незаконите обраде података о личности, где повереник има право да подноси и кривичну пријаву, а поступак води тужилаштво. Од неколико десетина пријава ниједна није одбачена, али ниједна није ни процесуирана. Осим тога уочено је да тужилаштва често, тражећи одређене податке, и сама крше право на заштиту тајности података. Због тога повереник сматра да је неопходна озбиљна едукација у јавним тужилаштвима којом би се ови проблеми превазишли.

На предлог председника Одбора прихваћено је да се предлози закључака поводом разматрањаИзвештаја о спровођењу Закона о слободном приступу информацијама од јавног значаја и Закона о заштити података о личности за 2014. годину утврде на једној од наредних седница и потом доставе Народној скупштини на разматрање и усвајање.

**Трећа тачка дневног реда: Разно**

Одбор је, на предлог председника, одлучио да Тања Томашевић Дамњановић, заменик председника, и Неђо Јовановић, члан Одбора, представљају Одбор на интерпарламентарној конференцији која се на тему „Ка независним и савременим правосудним системима у земљама проширења“ одржава у Пржну (Будва) 18. и 19. јуна 2015. године.

Седница је завршена у 13,45 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић Петар Петровић